Først og fremmest kan det være en god idé at vælge en æblesort, der har nemt ved at holde længe, hvis du ikke har planer om at bruge eller spise dem inden for ganske kort tid. Eksempelvis har Granny Smith-æbler en tykkere skræl og en syrlig smag, hvilket gør at de blandt andet holder længere end Golden Delicious-æbler, som har en tyndere skræl og en sødere smag. Det anbefales, at du ikke opbevarer æbler sammen med bananer i frugtskålen, da æblerne i så fald vil have en kortere holdbarhed - bananskræller indeholder nemlig ætylen, hvilket fremskynder modningsprocessen. Når du opbevarer æbler i køleskabet, bør du holde dem adskilt fra kartofler og løg samt alle fødevarer, der har en kraftig aroma, da æblerne vil absorbere disse. Du bør desuden undgå at stable æblerne, da det kan føre til brune pletter og en beskadiget skræl. Hvis du har planer om at bruge æblerne inden for 2-3 dage efter køb, kan du sagtens opbevare dem på køkkenbordet eller i frugtskålen. I andre tilfælde bør du opbevare æblerne i frugt-/grøntsagsskuffen inde i køleskabet, hvor de kan holde sig rimeligt friske i op til en hel måned.